हरे रंग के स्टांप पेपर यूज होंगे; फॉरेस्ट, फायर और पॉल्यूशन जैसी NOC एक कागज पर मिलेगी
CM भगवंत मान आज पंजाब के इंडस्ट्रियल क्षेत्र के लिए एक बड़ा फैसला करेंगे। उन्होंने इस ऐतिहासिक बताते हुए कहा है कि ऐसा करने वाला पंजाब देश का पहला प्रदेश होगा। देश के अन्य राज्य भी पंजाब से प्रेरणा ले सकेंगे। उन्होंने इस संबंध में ट्वीट कर जानकारी दी है।
पंजाब के CM भगवंत मान ने इंडस्ट्री क्षेत्र को लेकर बड़ी घोषणा की है। उन्होंने कहा कि इंडस्ट्रियल जमीन के लिए अब ग्रीन कलर का स्टांप पेपर होगा। इससे आसानी से पता लग सकेगा कि कारोबारी किस मकसद से जमीन खरीद रहा है और इसका क्या इस्तेमाल होगा।
पंजाब में निवेश करने वाले कारोबारी राज्य सरकार को बताएं कि वह कहां व किस मकसद से जमीन खरीदना चाहते हैं। इसके बाद CLU टीम जमीन संबंधी जांच के बाद उसे अप्रूवल देगी। इसके बाद फैक्ट्री मालिक को अन्य स्टांप पेपर से महंगा हरे रंग का स्टांप खरीदने को कहा जाएगा। इसमें CLU, फॉरेस्ट, पॉल्यूशन और फायर संबंधी NOC के पैसे शामिल होंगे। जैसे ही रजिस्ट्री होगी, इसके बाद कारोबारी फैक्ट्री का निर्माण शुरू करवा सकेगा।
हरे स्टांप पेपर पर लगाई जाएगी क्लीयरेंस स्टांप
मान ने कहा कि इस फैसले से कारोबारी परेशानियों से बच सकेंगे। उन्हें सरकारी दफ्तरों के चक्कर नहीं लगाने पड़ेंगे। फैक्ट्री तैयार होने पर उक्त सभी विभागों की क्लीयरेंस की स्टांप कारोबारी के पास मौजूद हरे रंग के स्टांप पेपर पर लगाई जाएगी। यदि साल-डेढ़ साल बाद कोई अधिकारी इंस्पेक्शन के लिए आएगा तो उसे स्टांप पेपर देखकर पता लग जाएगा कि जमीन किस मकसद के लिए खरीदी गई थी और उसे किस इस्तेमाल में लाया जा रहा है।
पहला प्रदेश बना पंजाब 
मान ने कहा कि पंजाब देश का पहला प्रदेश है, जिसने स्टांप पेपर की कलर कोडिंग का फैसला किया है। उम्मीद है कि यह कामयाब रहेगा और अन्य प्रदेश भी ऐसा करेंगे। उन्होंने कहा कि फिलहाल ग्रीन कलर के स्टांप पेपर की शुरुआत इंडस्ट्री क्षेत्र के लिए की जा रही है। आगामी समय में हाउसिंग व अन्य क्षेत्रों के स्टांप पेपर के कलर भी अलग-अलग किए जाएंगे।
पंजाब इन्वेस्टमेंट समिट से बड़ा निवेश 
गौरतलब है कि 23-24 फरवरी को मान सरकार ने पहली बार पंजाब के मोहाली में पंजाब इन्वेस्टमेंट समिट आयोजित किया था। इसके आधार पर CM मान ने पंजाब में कई बड़ी कंपनियों द्वारा हजारों करोड़ रुपए निवेश किए जाने का दावा किया था। साथ ही हजारों पंजाबियों को विदेशों में न जाकर पंजाब में ही नौकरियां मिलने का दावा किया था। उन्होंने टाटा स्टील द्वारा 2600 करोड़ रुपए की लागत से जमशेदपुर के बाद दूसरा सबसे बड़ा स्टील प्लांट लुधियाना में लगाए जाने की बात कही है।